《弟茝家醉中趁笔》
宋代·陈著

前山屏开照檐绿，后山如坐膝抱屋。
数亩山园半亩池，松影参差庇梅竹。
九月九日天气清，银白金黄百种菊。
诗人好事酷喜客，新酒篘醲烹野蔌。
中有有识剪发妻，谈笑咄嗟具鱼肉。
我醉不知日午晡，但觉意气横山谷。
吁嗟乎为可如时，我辈得此一日福。
宇宙自隘我自宽，人生无厌我自足。
梅山生计亦凄凉，一醉何曾计饘粥。
浮邱洪崖总妄传，最好只有三万六千局。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。